Vinátta - tónlist getur haft mikil áhrif Ragnheiður Gröndal og Stefán Örn Gunnlaugsson sungu og hljóðrituðu lög á disk fyrir Vináttuverkefni Barnaheilla , sem er forvarnarverkefni gegn einelti í leikskólum . Gísli Ástgeirsson þýddi textana á íslensku og þau Ragnheiður og Stefán Örn sungu lögin og fluttu þau svo í opnunarteiti Vináttu að leikskólanum Kópahvoli ásamt börnum á leikskólanum . Hvorugt þeirra hafði heyrt af Vináttuverkefninu þegar þau voru beðin um að taka verkefnið að sér . Sem foreldrar séu þau þó meðvituð um mikilvægi slíkra verkefna . „ Ég held að það sé klárlega mikilvægt að hafa jákvæðan og uppbyggilegan boðskap í tónlist fyrir börn , þau eru jú svo miklir svampar og eru að læra af öllu sem að þeim er rétt , ” segir Ragnheiður . Stefán tekur undir það ; „ Tónlist er svo gríðarlega stór þáttur í lífi manna . Tónlist sem geymir gott inntak og fallegan boðskap getur haft gríðarleg áhrif . ” „ Það er auðvelt að læra þessa tónlist og börnin grípa þetta . Þau lifa sig inn í boðskapinn og hafa mjög gaman af þessu , ” segir Stefán og bætir við að eigin upplifun af verkefninu hafi verið mjög góð og skilaboðin komi vel í gegnum textana ; „ Það var líka ákaflega skemmtilegt að finna svona barnshjartað í sér og að fá að syngja efni sem snýst um jákvæðni og umburðarlyndi . Vinátta er frábært verkefni sem á erindi við öll börn , ” segir Stefán Örn. Sem foreldrar segja bæði Ragnheiður og Stefán að þau myndu vilja sjá Vináttu í öllum leikskólum landsins . Ragnheiður telur að mannkynið í heild þurfi á meiri samhygð , skilningi og virðingu gagnvart fjölbreytileikanum að halda og því geti Vináttuverkefnið miðlað til þeirra ; „ Og það þarf meiri væntumþykju í garð hins mannlega . Og hvar er betra að byrja en með börnunum sem erfa jörðina ? ”